**ΕΝΗΜΕΡΩΣΗ ΓΙΑ ΠΑΝΕΛΛΗΝΙΑ 5η ΗΜΕΡΑ ΑΘΛΗΤΙΣΜΟΥ**

Αγαπητοί γονείς – κηδεμόνες,

η Παρασκευή 28 Σεπτεμβρίου 2018 έχει οριστεί από το Υπουργείο Παιδείας ως η 5η Πανελλήνια Ημέρα Σχολικού Αθλητισμού. Επειδή, όμως, ο καιρός προβλέπεται άστατος με βροχές και καταιγίδες, ο Σύλλογος Διδασκόντων αποφάσισε χθες να μεταφέρει την δράση την επόμενη Παρασκευή 7 Οκτωβρίου 2018, οπότε και θα έχουμε στην αποκλειστική διάθεσή μας το δημοτικό στάδιο για την διεξαγωγή όλων των αθλημάτων, σύμφωνα με το πρόγραμμα που θα καταρτιστεί.

Η ημέρα αυτή θα είναι αφιερωμένη εξ ολοκλήρου στον Αθλητισμό. Τα παιδιά θα προσέλθουν στο σχολείο με αθλητική ενδυμασία και χωρίς σάκες. Φροντίστε να έχουν μαζί τους καπελάκι, νερό και φαγητό. Στη συνέχεια, με τη συνοδεία όλου του εκπαιδευτικού προσωπικού, θα επισκεφτούν τις αθλητικές εγκαταστάσεις του γηπέδου και θα ασχοληθούν με αθλοπαιδιές, με τα αγωνίσματα του στίβου και με ομαδικά αθλήματα (μπάσκετ – ποδόσφαιρο – βόλεϊ).

Το αγωνιστικό πρόγραμμα θα ολοκληρωθεί περίπου στις 12:30 και, αφού προχωρήσουμε σε καθαριότητα των αθλητικών χώρων από σκουπίδια που ενδεχομένως θα έχουμε σκορπίσει, θα επιστρέψουμε στο σχολείο και τα παιδιά θα σχολάσουν περίπου στις 13:00.

Προϋπόθεση για την συμμετοχή των παιδιών είναι να έχει προσκομιστεί στο σχολείο το Ατομικό Δελτίο Υγείας Μαθητή, συμπληρωμένο από παιδίατρο, το οποίο υπολείπεται ακόμα για αρκετά παιδιά της Δ΄ τάξης και για ελάχιστα παιδιά των υπολοίπων τάξεων. Επίσης, μην αμελήσετε να συμπληρώσετε τη σχετική υπεύθυνη δήλωση που θα σας δώσουν τα παιδιά σας. Σε περίπτωση που για οποιονδήποτε λόγο δεν επιθυμείτε τη συμμετοχή των παιδιών σας στις αθλητικές δραστηριότητες, παρακαλούμε να μας ενημερώσετε τηλεφωνικώς στο 2243029190.

Χώρα Καλύμνου, 27-9-2018

ο Διευθυντής,

Κόκκινος Νομικός